**Norsk senter for menneskerettigheter** (**SMR**) er en enhet på institutt/senter-nivå underlagt Det juridiske fakultet ved Universitetet i Oslo. Senteret utgir (i samarbeid med Universitetsforlaget) *Nordisk tidsskrift for menneskerettigheter*, som ble startet i 1982. SMR holder til i lokaler i Cort Adelers gate.

Historie
--------

Institutt for menneskerettigheter, forløperen til SMR (fra 2003), ble i 1987 opprettet som et institutt med tilknytning til Det juridiske fakultet ved Universitetet i Oslo. Instituttet utgikk fra to viktige fagmiljøer for studier av menneskerettigheter, ved Universitetet i Oslo og ved Institutt for fredsforskning (PRIO), og hadde sitt opphav i et samarbeidsprosjekt mellom disse to institusjonene: *Det norske menneskerettighetsprosjekt*. Professor Torkel Opsahl fra Det juridiske fakultet ble instituttets første styreleder, og Asbjørn Eide fra PRIO ble den første direktøren.

Fram til 1995 var Institutt for menneskerettigheter et selvstendig forskningsinstitutt. I perioden 1995–2003 ble senteret gradvis integrert som en del av Universitetet i Oslo. I 2003 ble senteret permanent organisert som en underenhet av Det juridiske fakultet.

I 2001 ble instituttet gitt status som norsk «nasjonal institusjon for menneskerettigheter» og er dermed en del av et nettverk under FNs høykommissær for menneskerettigheter.

I november 2012 ble SMRs status som norsk nasjonal institusjon for menneskerettigheter nedgradert fra «A» til «B», fordi SMR er knyttet til Universitetet i Oslo og ikke er en uavhengig institusjon.

I mars 2013 vedtok universitetsstyret ved Universitetet i Oslo at SMR fra og med 30. juni 2014 ikke lenger skal være «nasjonal institusjon for menneskerettigheter» i Norge. Begrunnelsen for dette er at den rollen som pådriver- og tilsynsorgan som en «nasjonal institusjon» etter boken skal ha, ikke passer inn med universitetsrollen.

22. mai 2015 ble det kunngjort i «Lov om Norges nasjonale institusjon for menneskerettigheter» at det 1. juli 2015 opprettes en ny selvstendig Nasjonal institusjon for menneskerettigheter tilknyttet Stortinget og Sivilombudsmannen.

Styreledere
-----------

* 1987–1993: Torkel Opsahl
* 1993–1998: Trond Bakkevig
* 1999–2004: Lucy Smith
* 2005–2007: Hans Petter Graver
* 2008–  : Liv Finstad

Direktører
----------

* 1987–1998: Asbjørn Eide
* 1998–2003: Nils Butenschøn
* 2004–2007: Geir Ulfstein
* 2008: Mads Andenæs
* 2009–2014: Nils Butenschøn
* 2014–2017 Inga Bostad
* 2018 Ragnhild Hennum
* 2018– Gentian Zyberi

Referanser
----------

1. ↑  «International Coordinating Committee of National Institutions for the Promotion and Protection of Human Rights». Arkivert fra originalen 10. april 2014. Besøkt 22. april 2013.
2. ↑  Norge degradert – Morgenbladet
3. ↑  Menneskerettssenter skal ikkje lenger vera nasjonal institusjon – Uniforum
4. ↑  uniforum.uio.no Inga Bostad blir ny direktør for Norsk senter for menneskerettigheter 13. mai 2013
5. ↑  «Ragnhild Hennum ansatt som midlertidig direktør for Norsk senter for menneskerettigheter». Arkivert fra originalen 4. februar 2018. Besøkt 3. februar 2018.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store norske leksikon
 |